તલગાજરડી દૃષ્ટિએ આપણી બીજી મહેચ્છા કઈ છે? આપણી ઈચ્છા છે કે આપણે બ્રહ્મસુખ પ્રાપ્ત કરીએ; આપણે ‘સ્વાન્તઃ સુખ’ પ્રાપ્ત કરીએ; આપણે નિજ સુખ પ્રાપ્ત કરીએ. આ બધા ‘માનસ’ના શબ્દો છે. શું આપણને બ્રહ્મસુખ નથી જોઈતું? આપણે બધાં ઇચ્છીએ છીએ કે પ્રભુનું સુખ આપણને મળે. એક તો આપણી કામના હોય છે શાશ્વત પદની. મરી તો જઈશું. શાશ્વતીને પામીને મરીશું; તો ભુવનેશ્વરનું નામ લેવાથી અવિનાશીપદની કામના પૂરી થશે. બીજું, આપણે બ્રહ્મસુખ ઇચ્છીએ છીએ. ભ્રમિત સુખ તો આપણે ઘણાં મેળવ્યાં; સપનાનું સુખ તો ઘણું મેળવ્યું; જે માત્ર થોડા સમયનું મહેમાન હતું એવું ભ્રમ સુખ ઘણું મેળવ્યું. શાશ્વત તો બ્રહ્મસુખ છે. એને પામવા માટે પણ એ ભુવનેશ્વરનું નામ લેવું પડે. કોણે કોણે લીધું? પહેલાં શુક; શુકદેવજી બ્રહ્મસુખના ભોગી બન્યા. બીજા સનકાદિ સિદ્ધ; મુનિ, જોગી, અગત્સ્ય, સુતીક્ષ્ણ વગરે જે-જે મુનિ તમે ‘માનસ’માં જોશો એ બધા ભુવનેશ્વરના નામથી બ્રહ્મસુખના ભોક્તા બન્યા.